

QS World University Rankings 2025: Universitatea din București, prima universitate din România în ceea ce privește angajabilitatea absolvenților și reputația în rândul angajatorilor

București, 5 iunie 2024. Universitatea din București (UB) este prima universitate din România în ceea ce privește rezultatele angajabilității absolvenților (Employment Outcomes) și reputația în rândul angajatorilor (Employer Reputation), conform ultimei ediții a Quacquarelli Symonds (QS) World University Rankings 2025, unul dintre cele mai cunoscute clasamente din spațiul academic la nivel mondial. 
Universitatea din București se menține și anul acesta în topul celor mai importante universități din clasament. Astfel, pentru indicatorul care vizează rezultatele angajabilității absolvenților (Employment Outcomes), Universitatea din București este poziționată în primele 235 de universități din lume din 1.503 de instituții care au fost incluse în clasamentul din acest an, în timp ce pentru indicatorul care vizează reputația în rândul angajatorilor (Employer Reputation), Universitatea din București se situează pe poziția 462 la nivel internațional. 
Clasamentul general QS World University Rankings 2025 poziționează Universitatea din București în intervalul 801 – 850. Pe lângă Universitatea din București, în clasament se mai regăsesc alte 12 universități din România.  Dintre acestea, cinci sunt membre ale Consorțiului Universitaria, Universitatea „Babeș-Bolyai” din Cluj-Napoca (781 – 790), Universitatea „Alexandru Ioan Cuza” din Iași (1201 – 1400), Universitatea de Vest din Timișoara (1201 – 1400), Universitatea din Craiova (1401+) și Universitatea „Lucian Blaga” din Sibiu (1401+). Clasamentul integral poate fi consultat aici.
Clasamentul QS World University Rankings, ajuns la a 21-a ediție, oferă,  anual, pornind de la nouă indicatori de performanță, o ierarhie a celor mai importante instituții de învățământ superior din lume. Având proporții diferite la calcularea scorului final, cei nouă indicatori vizează reputația academică, reputația în rândul angajatorilor, ponderea studenților pe facultăți, numărul de citări pe facultăți, ponderea cadrelor didactice internaționale, ponderea studenților internaționali, implicarea în rețele/ parteneriate internaționale de cercetare, angajabilitatea studenților și performanța acțiunilor privind sustenabilitatea. Detalii cu privire la metodologia clasamentului QS World University Rankings 2025 pot fi accesate aici și aici.

